《古诗二首 其一》
宋代·陶应雷

晨选期门士，大猎南山阳。白日照旌旗，咫尺临清光。

之子才且武，结发在戎行。控弮拉罴虎，馀勇殊未央。

回车宴五柞，举烽令行觞。禾黍被中野，松柏生高冈。

借问何所思，所思在冀方。彼美冀方士，安得同翱翔。

峨峨切云冠，奕奕夫容剑。扬扬徒旅繁，济济驾紫燕。

行行向双阙，去上未央殿。君明臣亦良，四海皆清晏。

斋房多灵芝，郊薮凤凰见。群臣亦何为，称功劝封禅。

中夜整冠带，览彼明月光。屏营不能寐，忧心独怦怦。

危坐待月发，牵牛直南荣。盈庭树兰蕙，芬香日凋零。

客行随所适，感物怀故乡。朝发雁门道，夕入兰台宫。

佳宾会若云，列鼎吹笙簧。终岁极燕乐，保己有馀庆。